정조 6년
壬寅正月初五日辰時。上御明政門。朝參入侍時。行都承旨嚴璹。左承旨徐有防。右承旨趙時偉。左副承旨金宇鎭。右副承鄭志儉。同副承旨徐鼎修。記事官趙興鎭。假注書趙衍德。記事官曺喜有。記注官金鳳顯。以次侍立。上具翼善冠袞龍袍。乘輿出賓陽門。御明政門。引儀唱大臣百官行四拜禮。樂作。大臣以下行禮訖。樂止。上曰。大臣陞階奏事。判府事鄭存謙。領議政徐命善。右議政李徽之。以次陞階。存謙曰。歲籥初改。邦運克泰於萬之祝。則百之慶。臣等不勝鰲忭之忱矣。元朝眞殿行禮。翌日社壇動駕之餘。聖體益復康寧乎。上曰。一樣矣。命善曰。今日卽新年初朝會也。三陽回泰。百度惟貞。聖壽之無疆。邦慶之遄臻。尤不勝顒祝矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。命善曰。今日覆奏者。只有嶺伯萊伯之疏。備論積弊矯革之策。而有非猝乍間可以稟處者。令廟堂更加熟量。以草記論稟。其他各道習操狀啓。亦非急時之政。待後日次對覆啓宜矣。上曰。唯。命善曰。今當歲首初對。方有數三件仰達者矣。上曰。卿其奏之。命善曰。臣伏讀初一日所下綸音。惓惓以導民趨時之意。丁寧十行。申飭八路。比年屢豐之慶。雖曰雨暘之適中。先事播告之效。亦驗菑畬之趁節。聖人之體天愛人。重農務本之義。於休至矣。臣嘗味漢臣晁錯之言曰。生穀之土未盡墾。遊手之民未盡歸農。遊手之多。自古已然。而土之未墾。蓋由於遊手之多。今欲勸農。則遊手不可不先令勸起也。見今昇平日久。渝安成習。家乏甔石。反厭服田之勞。室如懸磬。猶憚荷鋤之苦。若計一國之內。自食其力者。則所謂一夫執耟。百夫待爨者。猶不足以喩其衆寡。如是而欲望粒米之狼戾。種糧之裕足。其可得乎。方當春序已屆。東作不遠。另飭守土之官。董課遊手之民。率皆赴事。各自效力。毋令地利猶有未盡。人功猶有不足事。行會諸道。以爲察勤慢考績之地。何如。上曰。依爲之。出擧條命善又啓曰。耕播之不愆。在乎灌漑之不匱。灌漑之不匱。在乎堤堰之不湮。蓋移天時變地力救罷民豐食貨。莫尙於此。況我朝定制。尤極纖備。尺度載於版籍。疏滌著於式令。守令則修報形止。廟堂則發遣摘奸。前後提飭。非不詳嚴。而近年以來。修報形止。未免虛實之相蒙。發遣摘奸。便成文具之例談。吏不畏法。民不畏吏。至於假稱廢堰。許民耕食。豪富鄕班。次第廣占。將使幾千畝蒙利之地。遽作一二家膏沃之莊。此不但紀綱攸係。一有水旱。將何以瀦蓄而導洩之乎。照案嚴査。隨現論勘。當自所司。着實擧行。而爲先布告此意。另飭各道。犯耕者竝令還陳。塡塞者隨加疏貯。俾免摘奸時現發抵罪之患。何如。上曰。依爲之。出擧條命善曰。過時未婚之類。每於歲首。飭令成婚。此是代天理物導迎和氣之一端也。見今陽德載昭。行及于歸之時。知委京外。年過三十。未得嫁娶者。使之自官助需。資裝成禮。仍以年歲居住姓名及助給物種。使之修成冊報形止事分付。何如。上曰。依爲之。出擧條命善曰。明義理正廉防。有國之先務。臣於兵曹判書蔡濟恭。深有所駭惋者。臚列之人言。更無餘蘊。休退之疏請。亦旣屢陳。而除命一下。突然出膺。本兵職任。未必重於寶鑑之纂修。前後敦召。亦不下於今番之飭敎。而前則一味逋慢。今則冒沒承當。名曰崇品重臣。而處義之顚倒如此。其辱朝廷而壞廉防。無復餘地。然此猶薄物細故。自丙申春獄之後。聖上特推含匿之義。曲加庇覆之恩。逆招名出。而卽割出之。臺章聲討。而反罪斥之。由是而三司之列。遂無更言者。此事臣不敢詳論。而凡爲今日臣子者。包此心而主此論。則非殿下之臣子也。趙宗鉉具庠輩。則方在臺啓。而獨使濟恭。揚揚處乎朝廷之上。世豈有如許義理乎。右議政李徽之曰。不獨此也。臣近始聞之。則再昨夏國榮罪黜東下之後。以爲蔡濟恭所秉之論極是。吾當合力而成就云云。其說盛傳於都下。至出於其家人之口。方國榮向國之時。雖以愛護濟恭之心。至於此論。甚嚴斥之。及其窮無所歸。反以濟恭爲奇貨。欲和應之。此說一播。人心疑亂。濟恭若不包藏此心。主張此論。豈爲不逞輩之嚆矢乎。此實爲世道之深憂。而無一人言之者。臣實痛之。命善曰。右相所奏之言。臣亦聞之。向來之論濟恭者。只及乎言行之間。而不敢斥言其眞贜。故放恣無忌憚之習。至於近日而極矣。若以聖上之曲賜容貸。置而不復言。則義理終不可明。而人心亦無以定矣。臣謂兵曹判書蔡濟恭。爲先削奪官爵。門外黜送。斷不可已也。上曰。判府事之意。何如。存謙曰。聞右相所奏。極爲驚心。俄於班外。領相示笏記。故臣亦見之。而關係至重。辭嚴義正。此是擧國公共之論。臣豈有異同乎。上曰。業已滌蕩無餘。到今何必追提乎。出擧條上曰。成就云者。果指何事耶。命善曰。此指丙申春獄。將欲反案之計。而當初國榮向國之時。雖愛護濟恭。而深斥其主張此論之罪矣。及其罷黜之後。躬無所歸。謂以濟恭所秉之論。極甚得當。可以合力成就云者。豈不痛惋乎。上曰。予以滌瑕之意。特除騎堂。使之膺命。而古或有所遭之事。亦多拜官之時。卿之所奏。誠涉過矣。命善曰。臣等所達。初非官師規警。實出憂憤所激。究其情節。與師翰兩賊。實無異同矣。伏願殿下。深憂而遠慮。勿以少事而忽之。快正其罪。然後義理可明。人心可靖矣。上曰。都下喧傳之說。或非塗聽而道說耶。徽之曰。非但都下之相傳。亦出其家人之口。其所云云。人孰不知乎。上曰。予於玆事。豈忍詳言。向來李顯永上疏時。亦言之耳。大抵某年事。予之所以忍痛含冤。初不欲提說矣。至於丙申春。德師輩凶疏出後。梓宮在殯。而他不暇顧。卽命鞫問者。一則奉先朝受敎。一則有大關義理。故果下處分。而伊日殿座後。更不提此事矣。今日卿等所奏。係是大臣。故姑不下敎。此後若有復陳此事。則徒貽慼予之心。卿其諒之也。命善曰。臣等豈不知聖敎之隱痛。而今此濟恭之罪。若不明正典刑。則義理將晦。隄防不嚴。亟允臣等之請。以洩共憤之意焉。上曰。判府事右相之言。果出公議所在乎。存謙曰。俄聞右相之言。則實不勝驚惋。敢此齊籲矣。上曰。予以拂拭之意。有是除拜之擧矣。卿等之議。遽至於此。予亦無言矣。命善曰。此等人若不嚴斥。則朝廷之上。將見揚揚得意處。以無故之人。其在重廉防之道。亦不可不念矣。上曰。朝廷又失一人。是亦可憫矣。存謙曰。領相所奏。辭嚴而義正。雖以殿下包容之德。實難靳持矣。上曰。兵判今此遭事。明日動駕。似有掣礙之端矣。命善曰。今於濟恭。罪惡已著。實無柰何矣。上曰。在重臣。甚不幸矣。刑曹判書李命植曰。囹圄之掃除糞穢。存恤獄囚。自是聖王哀敬之一端。年前特下飭敎。京外亦皆恪遵。而昨年京外罪囚。係關大辟者外。皆令保放。見今拘繫之人無多。人情易於狃忽。凡此罪囚未正法之前。亦莫非赤子。更爲申飭諸路。着意擧行。何如。上曰。依爲之。出擧條命植曰。近來法綱漸弛。民習不古。雖以今番擧動時擊錚者言之。其數至於十人之多。而其中公山幼學兪彦邦所納供辭。列書七人。以時弊陳疏。不得呈徹。呼籲云。旣非渠輩切身之事。則冒法控訴。誠爲可痛。其鳴金者。雖曰。彦邦一人。隨往同參。其罪惟均。不必分首從。昨日臣不得參本曹坐起。次堂擧行。草記請勘。獨擧彦邦一人。臣意則有不然者。朝家之下敎求言。寔出祛瘼之聖意。而此輩收歛民間。反生一弊。及其疏之未徹。則還歸鄕中。彌縫無策。故不得不爲此冒濫之擧。依定式竝施遠配之典。其所錄中前萬戶趙明濬。係是朝官。移義禁府處之。且衛外鳴金。本曹納供。自是例規。而或有白活者。或有納疏者。事之無嚴。莫此爲甚。毋論事理深重與否。白活者納疏者。亦竝遠配。何如。上曰。依爲之。出擧條禮曹判書金魯鎭曰。祈穀祭攝行。旣是小祀。則祭官外元無用齋之例。取考五禮儀。則如先農壇先蠶壇釋奠祭。亦不用齋。中小祀同然。而祈穀祭則因辛卯祭官致齋定式之特敎。仍成近年通用之規例。旣知訛誤。合宜釐正。此後則一從五禮儀所載。非親享時。則祭官外勿爲通用齋戒事。載之謄錄。永爲定式。何如。上曰。依爲之。出擧條上曰。先王朝果有特敎。雖中小祀。獻官盡爲齋戒。旣非常例。則更考五禮儀。以爲釐正。可也。魯鎭曰。儀註事旣出言端。敢此仰達矣。本曹儀節擧行。極爲浩汗。而該郞初無照檢之例。有名無實。該吏只憑已行之例。臨急社撰。每當儀註之入。無非待勘之日。固已惶憫。而今番因任之該郞。素稱該博。臣意則凡百儀節擧行。專委該郞。按其舊例。整其訛誤。如有疑端。往復消詳於判堂而入啓。則必有考據。可責實效。而雖非此郞官。日後稽制司郞官中有闕。依自辟之例。勿論侍從與前銜。自吏曹另擇文識博洽之人。往復臣曹。差出久任。一如卽今該郞。則不但益致練熟。亦可漸備需用。以此定式施行。何如。上曰。大臣之意。何如。領議政徐命善曰。不必自本曹自辟。吏禮堂。以可合人。往復停當。極擇久任則好矣。上曰。依爲之。出擧條魯鎭曰。孝烈旌褒。實爲敦風礪俗之先務。而己亥冬抄啓之後。數年以來。本曹之未及擧行者。亦或有之。然若以每年定式。逐歲抄啓。殆若應行之常例。則虛實易致相蒙。恩典反歸屑越。臣意則雖今年。另飭京外諸道。訪問實行之卓異者。精抄修啓。待其畢到。每式年歲首。本曹三堂。齊會詳覽。拔其尤者。區別旌復。別錄一冊。移送政府。如署經之例。然後始爲別單啓下。則其在重恩典礪頹俗之方。恐似兩得其宜。以此定式施行。何如。上曰。依爲之。出擧條魯鎭曰。前以故司饔奉事權士敏實蹟査啓事。有所行關矣。卽見慶尙監司趙時俊狀啓。則士敏之爲國倡義。守城效忠。其時實蹟。明有可據。一道士論。同然一辭云。況同時倡義之臣。皆蒙褒贈。而獨此見漏。亦甚班駁。特施褒贈之典於數百年之後。聳動一道之觀瞻。實爲樹風勵世之道。而事係恩典。臣曹不敢擅便。上裁。何如。上曰。大臣之意。何如。領議政徐命善曰。權士敏實蹟。明有可據。道臣査啓。繡衣褒奏。亦無異同。施以堂上官贈職之典。可爲獎忠之道矣。上曰。依爲之。出擧條漢城判尹鄭昌聖曰。踐更之法。一或不均。則小民偏苦。其弊不貲。往在己未庚申間。先朝別定朝臣。大加釐正。今旣年久。法漸解弛。有勢士夫及各衙門吏胥。無不憑藉稱頉。疲殘小民。輪回應役。誠爲可矜。臣待罪左尹時。欲有所釐正。實戶雜頉。已受成冊。而適値移職。未及申明矣。今復待罪此職。便是旣始之事。不可不卒成。而亦有一經筵稟後。可以擧行者。今若參酌舊例。商確廟堂。更成節目後。啓下頒布。使各部。永久遵行之地。則似爲便好。故玆敢仰達矣。上曰。所奏甚好。依此爲之。可也。出擧條昌聖曰。公家財穀所儲之處。例有守直巡更之卒。而此則載在節目。其外不緊名色。亦多加出。因循不革。徒貽民弊。今當事目改修之際。一體釐正。似好矣。上曰。古無今有之類。更爲抄出。草記稟處。可也。出擧條上曰。坐更加出。在於何等處也。昌聖曰。至於新城翁主房。有此踐更之卒。此亦事係不緊者矣。上曰。此是先朝特命之事。有難除減矣。昌聖曰。部官之職。糾檢都民。論其責任。亦自不輕。而百司之中。㝡被輕蔑。疲殘吏隷。數不過十。而上而大小各司。下而齋學儒生。呼喚使役。便同私奴。終日奔走。殆無暇隙。甚至於捽曳捶楚。故所謂官員。雖當時急擧行之事。實無號令指揮之勢。有時獨坐空衙。傍無一隷。若是而何可責之以擧職守法乎。廟堂深知此弊。前後申飭。非止一再。而諸各司略不動念。猶踵謬習。部屬亦不敢支吾。惟以逃避爲計。漸不成官司貌樣。事極寒心。臣謂自今以後。毋論各司齋學。不有朝令。任自推捉者。該部之不待文移。輕先起送者。一竝自本府草記論勘。然後庶有懲戢之道。敢此仰達矣。上曰。依爲之。出擧條上曰。判尹勤據奏事。誠甚可嘉矣。御營大將李昌運曰。本廳餉米。元來不敷。丙申仍繡啓。畿內保米。作錢定式後。元數不足於支放。每年貿米。爲一千五百餘石。至於昨年閏朔放下及敗船之數。幾爲二千石。故今年貿米。尤倍於常年支放之資。僅至於今年三月。而以後則勢將以新捧繼用。近來外邑。不有事目。晩時裝發。致若昨年臭載之患。固已可驗。今年則待解氷。卽時裝發。必於三月內領納。然後可無窘急之患。以此分付諸道。嚴飭各該邑。何如。上曰。依爲之。出擧條大司諫申應顯。司諫尹長烈。掌令金光岳鄭德弼。持平李錫夏。校理尹㬦。副校理李敬一。正言曺允大。修撰李鼎揆。副修撰徐有成所懷。噫嘻痛矣。覆載之所難容。晷刻之所難貸者。凡爲幾個巨魁。而一年二年。上下相持。今已七年之久。而一不得施當施之律。此固群下不誠之罪。而當斷不斷。不能無憾於天地之大也。噫。鄭妻爲麟謙之窩窟。而便處近畿。龜柱爲量𨩌之根柢。而偃息海島。彝倫由是而日晦。王綱由是而日墜。彝倫晦而王綱墜。則國何以爲國乎。以此之故亂臣賊子。無所懲畏。沮遏大計之國榮。闖呈凶疏之德相。接跡而起。而尙此容貸。或使徑斃於牖下。或止薄竄於邊裔。樂純藉其姪之權。而陰逞凶臆。煥億賣其叔之勢。而恣意跳踉。論其負犯。宜施極律。而遠竄之請。鞫問之啓。猶靳允從。輿情齊憤。公議愈激。諸賊之負國家。如彼其凶獰。而殿下之治諸賊。何若是其寬假也。噫。孔子無其位。而作一部春秋。使亂賊知懼。殿下有其位。而屈三尺王章。使亂賊無所知懼。此實臣等之所未曉也。至若相福之請覈言根。瑩中之斥以深文。凶肚逆腸。綻露無餘。眩惑上聽。謀害儲宮。至今追思。毛骨俱竦。君讎國賊。合施兩觀之誅。而瑩中僅竄絶島。相福偃處田里。揆以邦憲。寧有是理。向來堂批。有以相福之曾經大官。不欲遽置大辟之敎。嗚呼。此何敎也。罪關惡逆。則不可以官之大小。而有所參恕。彼麟漢。亦是大官。而旣被當律。則豈獨於相福。乃以大官。而不置之辟耶。顧今歲籥當載新之日。王政屬一初之會。此政殿下奮發睿志。廓揮乾斷之時也。伏願亟允前後三司之請。快伸王章。其餘合啓及府院諸啓。竝賜允從焉。上曰。悉諭於前後三司之批矣。上曰。大司諫全昧筵體。合施問備矣。仍命書榻敎曰。大司諫申應顯推考。應顯曰。臣言議巽軟。年紀衰邁。本不合於淸朝耳目之任。而及叨見職。適値歲翻之時。爲伸起居之禮。章皇出肅。今日朝參。又不免冒沒入參。所懷之際。筵體生疎。至勤特敎問備。惶悚隕越。益無所措。其何可一刻仍冒於臺次乎。請命遞斥臣職。上曰。勿辭。亦勿退待。鄭志儉曰。大司諫申應顯避嫌之際。自上特推。誤以承宣請推爲奏。不可無警。推考。何如。上曰。依爲之。出擧條應顯避嫌曰。臣觸事昏憒。特敎推考。誤認以承宣請推。避嫌之際。顚錯以奏。果煩承宣之請推。其何可一刻仍冒於臺次乎。請命遞斥臣職。上曰。勿辭。亦勿退待。上曰。大司諫之奏事。以此以彼。大損臺體。不可無示警矣。仍命書榻敎曰。大司諫申應顯推考。應顯避嫌曰。臣於今日入侍。觸事憒憒。荐被特敎問備之罰。益增惶恧。無所措躬。其何可一刻仍冒於臺次乎。請命遞斥臣職。上曰。勿辭。亦勿退待。校理尹㬦。副校理李敬一。修撰李鼎揆。副修撰徐有成所懷曰。臣等有區區所懷。敢此仰達矣。近來閭巷間。侈風轉盛。婚姻之際。皆用紋緞。衣服之需。專尙紬錦。甚至有傾家破産之人。此非細憂也。臣等竊伏聞殿下昭儉之德。至於御服所用。多頒木綿云。宜有上行下效之美。而閭巷弊習。終不改革。莫見草偃之效。徒增墻繡之歎。此豈習俗已痼。猝難變更而然歟。抑有法紀不肅。名分不章而然也。若不導之以政。齊之以刑。則移風易俗。實無其望。臣等謂殿下先自宮中。痛禁左右近習之服飾華靡者。更以祛奢務儉之意。曉喩中外。而不遵朝令。復循舊習者。令法司一依大典禁條。摘發重繩。以示朝家本意宜矣。上曰。所奏好矣。依此爲之。可也。命善曰。歲首朝參。乃是大朝會也。雖微官庶僚。皆許敷奏。所以廣言路。而方當聖上至誠求助之日。臺閣之臣。只以一張故紙謄傳而已。目下可言之事。無一人抗論者。臣實爲之慨然。請罷請削。適中其願。毋寧姑示薄警。以開進言之路。今日入侍兩司諸臺。一竝從重推考。何如。上曰。依爲之。出擧條申應顯尹長烈金光岳鄭德弼李錫夏曺允大避啓曰。臣等俱以無似。猥叨臺地。今日入侍。不能出一言論一事。致有大僚請推之擧。臣等溺職之失。於是著矣。其何敢一刻晏然於臺次乎。請命遞斥臣等之職。上曰。勿辭。亦勿退待。上曰。今日朝參。全不成樣。陞殿奏事者。只是數人。而許多備堂。更無一事仰奏。誠甚慨然矣。命善曰。聖敎果然矣。至於三司之臣。草草奏事。有若塞責者然。實爲可慨矣。命書榻敎曰。今日陞殿。不爲奏事。備堂一倂從重推考。又命書榻敎曰。今日入侍兩司諸臺。竝從重推考。以開進言之路。命善曰。朝儀肅穆。擧措不可不愼。而校理尹㬦。咫尺前席。脫置煖帽。雖緣疎率。有關筵體。校理尹㬦罷職。何如。上曰。依爲之。出擧條命書榻敎曰。尹㬦罷職。時偉曰。明日擧動門路。以何處爲之乎。上曰。以協陽門爲之。命書榻敎曰。政官牌招開政。上曰。忠義衛士中。或有奏事者。進前仰奏事。分付。有防承命回奏曰。無奏事人云矣。通禮告禮畢。上乘輿樂作。入大內。諸臣以次退出。